যেখানে সব পথ শেষ হয়ে যায়, সেখানে দাঁড়িয়ে আফ্রিদা আমাদের বলতে চায়, দেখো, বিশ্বের এ অন্ধকারের জন্য তোমরা সবাই দায়ী! তার মৃত্যুর জন্য সমাজের সবাই; আমরা কোনো না কোনো ভাবে দায়ী ও যুক্ত সে কথাটি বলে দেয়। আফ্রিদার প্রত্যেকটি ছবি মূলত একটি চিৎকার। এই চিৎকার আধুনিক সমাজের চাপে পিষ্ট হয়ে যাওয়া বন্দি মানুষের কান্না ও আহাজারি। যেখানে মানুষ পরিচয়হীন, রাষ্ট্রহীন, ধর্মহীন, যেন অস্তিত্বহীন এক জীব। অথচ ক্ষমতার কণ্ঠস্বর তাকে বার বার বলছে তোমার রাষ্ট্র আছে, অস্তিত্ব আছে, পরিচয় আছে, যদিও সে আশ্বাস মূলত সম্পূর্ণ বানোয়াট এবং মুনাফা লাভের ধূর্ত স্লোগান। তার ছবিতে দেখা যায় ইলেকট্রনিক ডিভাইস, সাইবার ওয়ার্ল্ড, সাইকেডেলিয়া, জার্মান এক্সপ্রেসার্নিজম, ব্রুট আর্ট, পোস্ট এপল্যটিক পৃথিবীর বয়ান, বিদ্রুপ, এলিয়েনেশন, হতাশার অনন্ত গান! এ সবই যেন তার চিত্রপটকে এক দুঃস্বপ্নময় পৃথিবীর প্রতীকে পরিণত করেছে এবং এই দুঃস্বপ্ন তার অসাধারণ মনের বিন্যাসে শিল্পের শক্তিকে যেমন প্রমাণ করেছে, তেমনি আলোর বিরুদ্ধে ইবলিশের ফন্দি ফিকিরকে উন্মোচন করেছে। নিজের ব্যক্তিগত জীবনের যন্ত্রনা ও চিৎকারকে প্রকাশ করতে গিয়ে আফ্রিদা ইবলিশের মুখোশ খুলে ফেলে দিয়েছে।